text: Elever kastet ud i øvelse
  18 april 2012 kl. 16.07
  En flok gymnasieelever fra Sønderborg fik onsdag morgen en ordentlig overraskelse. Deres førstehjælpskursus sluttede på en lidt anderledes måde.
  Eleverne blev kastet direkte ud i en øvelse.
  Blå blink, en bil der klippes op for at få fører og passagerer ud, blod og katastrofestemning, skulle give eleverne på Alssund Gymnasium mod på en sundhedsfaglig uddannelse.
  - Vi tror, det har stor effekt, at de unge mennesker kan se, at når der for eksempel skal terpes i biologi, så er det fordi, den viden kan bruges. Og når vi kombinerer det med et førstehjælpskursus og et animeret trafikuheld, så er vi sikre på, det giver eleverne en aha-oplevelse, som kan bringe dem videre til en sundhedsfaglig uddannelse som vores, siger Pia Veje, lektor på UC Syddanmarks sygeplejerskeuddannelse i Sønderborg.
  